**EUDA valdybos posėdis – išrinkta būsima vykdomoji direktorė**

2025 m. birželio 17-19 d. Lisabonoje vyko trečiasis Europos Sąjungos narkotikų agentūros (angl. *European Union Drugs Agency – EUDA*) valdybos susitikimas, kuriame dalyvavo Narkotikų, tabako ir alkoholio kontrolės departamento (NTAKD) direktorė Rita Sketerskienė. [NTAKD vykdo EUDA nacionalinio kontaktinio centro funkcijas](https://ntakd.lrv.lt/lt/statistika-ir-tyrimai/) ir dalyvaudamas kasmetiniuose valdybos susitikimuose kartu su kitomis Europos Sąjungos (ES) valstybėmis narėmis reikšmingai prisideda prie EUDA veiklos tobulinimo, prioritetų nustatymo ir partnerystės kūrimo.

**EUDA veiklos pažanga ir bendradarbiavimas**

Atskaitomybės, skaidrumo ir valdymo užtikrinimo klausimai buvo vieni svarbiausių darbotvarkėje. Susitikimo metu dabartinis EUDA vykdomasis direktorius Alexis Goosdeel pristatė naujojo [Reglamento (ES) 2023/1322 dėl Europos Sąjungos narkotikų agentūros (EUDA)](https://eur-lex.europa.eu/legal-content/LT/TXT/?uri=celex%3A32023R1322) įgyvendinimo pažangą ir praėjusių metų veiklos rezultatus. Šis procesas itin svarbus, kadangi EUDA ir ES valstybės narės vis dar išgyvena pereinamąjį laikotarpį dėl naujų funkcijų įgyvendinimo.

Valdyboje buvo aptarti esminiai partnerystės aspektai, įskaitant Reitox aljanso koncepciją, kuria siekiama apibrėžti EUDA ir jos valdybos, mokslinio komiteto, „Reitox“ tinklo pagrindinių nacionalinių centrų ir kitų partnerių bendradarbiavimo ir atsakomybių sistemą. Šio susitikimo metu taip pat buvo patvirtinta EUDA komunikacijos strategija, kuri užtikrins nuoseklią, tikslingą ir efektyvią išorinę komunikaciją su visais suinteresuotais subjektais.

Kitas svarbus darbotvarkės klausimas – sutarimas dėl EUDA tarptautinio bendradarbiavimo rėmų. Valdyba priėmė sprendimus dėl EUDA bendradarbiavimo su Rytų partnerystės šalimis ir suteikė mandatą EUDA pradėti derybas dėl naujų darbo susitarimų su Armėnija ir Moldova. Šios iniciatyvos yra strateginės siekiant išplėsti agentūros bendradarbiavimą su trečiosiomis šalimis, stiprinti duomenų mainus ir keistis gerąja praktika kovojant su narkotikų plitimu regioniniu mastu.

**Reikšmingi rinkimai**

Valdybos susitikime vyko du reikšmingi rinkimai, tarp jų – naujo nario į EUDA Biudžeto komitetą rinkimai. Šis komitetas atlieka svarbų vaidmenį prižiūrint agentūros finansinį valdymą. Džiugu, kad į šias pareigas buvo išrinkta mūsų šalies atstovė – Gražina Belian, NTAKD direktoriaus pavaduotoja. Tai ne tik pripažinimas NTAKD darbuotojų kompetencijai, bet ir svarbus indėlis stiprinant nacionalinį dalyvavimą ES institucijų valdyme.

Valdybos nariai taip pat vertino kandidatų į EUDA vykdomojo direktoriaus poziciją pasisakymus, vizijas ir kompetencijas. Artimiausiam kadencijos laikotarpiui, t. y. nuo 2026 m. sausio 1 d., EUDA vadovauti išrinkta – dr. Lorraine Nolan (Airija). Šią kandidatę palaikė du trečdaliai valdybos narių slaptu balsavimu.

A person standing in front of a sign

AI-generated content may be incorrect.

Nuo 2016 m. L. Nolan buvo Airijos Sveikatos produktų reguliavimo tarnybos (*Health Products Regulatory Authority – HPRA*), t. y. nacionalinės agentūros, atsakingos už vaistų, medicinos prietaisų ir kitų sveikatos produktų reguliavimą, vyriausioji vykdomoji direktorė. L. Nolan yra pripažinta Europos ir tarptautiniu lygmeniu, vykdė Europos vaistų agentūros (*European Medicines Agency – EMA*) valdybos pirmininkės pareigas. Karjeros metu L. Nolan yra tekę teikti pagrindinę pagalbą Sveikatos apsaugos ministerijai formuojant narkotikų politiką. Farmacinės chemijos daktaro laipsnį įgijo Dublino Triničio koledže. 1998-2001 m. laikotarpiu dirbo Airijos Teisingumo departamente teismo medicinos eksperte, eidama šias pareigas atliko neteisėtų narkotikų kriminalistinį profiliavimą ir bendradarbiavo su policijos Nacionaliniu narkotikų skyriumi.

**Aplinkosaugos aspektai narkotikų politikoje**

Paskutinę susitikimo dieną vyko išplėstinis valdybos posėdis, kuriame daugiausia dėmesio skirta narkotikų poveikiui aplinkai. Pranešimus šioje sesijoje skaitė Nyderlandai, Ispanija ir Serbija. Geostrateginės diskusijos tęsėsi ir su [DEVIDA](https://www.gob.pe/devida) (Nacionalinės plėtros ir gyvenimo be narkotikų komisijos) vykdomojo prezidento pranešimu apie kokaino rinkas ir poveikį aplinkai Peru. EUDA ekspertai pristatė su narkotikais susijusio poveikio aplinkai stebėsenos plėtrą.